CELEX: 52020PC0439
Language: ro
Date: 2020-08-24
Title: Propunere de DECIZIE DE PUNERE ÎN APLICARE A CONSILIULUI de acordare a unui sprijin temporar României în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19

COMISIA EUROPEANĂ
            Bruxelles, 24.8.2020
            COM(2020) 439 final
            2020/0211(NLE)
            Propunere de
            DECIZIE DE PUNERE ÎN APLICARE A CONSILIULUI
            de acordare a unui sprijin temporar României în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Regulamentul 2020/672 al Consiliului („Regulamentul SURE”) stabilește cadrul juridic pentru acordarea de asistență financiară din partea Uniunii statelor membre care sunt afectate sau grav amenințate de o perturbare economică importantă cauzată de epidemia de COVID-19. Sprijinul în temeiul SURE servește la finanțarea, în principal, a schemelor de șomaj tehnic sau a unor măsuri similare care vizează protejarea angajaților și a persoanelor care desfășoară activități independente, reducând astfel incidența șomajului și pierderea de venituri, precum și la finanțarea în mod auxiliar a unor măsuri legate de sănătate, în special la locul de muncă.
            
            
               La 7 august 2020, România a solicitat asistență financiară din partea Uniunii în temeiul Regulamentului SURE. În conformitate cu articolul 6 alineatul (2) din Regulamentul SURE, Comisia a consultat autoritățile române pentru a verifica creșterea neprevăzută și semnificativă a cheltuielilor publice efective și planificate suportate în urma răspunsului la pandemia de COVID-19 și legate direct de schemele de șomaj tehnic și de măsurile similare, precum și de măsurile în domeniul sănătății, adoptate de România. În special, aceasta vizează:
            
            
               (1)O indemnizație pentru angajații angajatorilor care își reduc sau își întrerup temporar activitatea din cauza efectelor epidemiei de COVID-19. Această indemnizație este plafonată la 75 % din salariul lor de bază (dar nu mai mult de 75 % din salariul brut mediu pe economie), pe durata stării de urgență.
            
            
               (2)O indemnizație pentru persoanele al căror contract de muncă a fost suspendat timp de cel puțin 15 zile pe durata stării de urgență sau de alertă, cu condiția ca relațiile lor de muncă să fie menținute până la 31 decembrie 2020. Această indemnizație se ridică la 41,5 % din salariul lor brut de bază (dar nu mai mult de 41,5 % din salariul brut mediu pe economie). 
            
            
               (3)O schemă de șomaj tehnic în temeiul căreia, în cazul unei reduceri temporare a activității din cauza stării de urgență sau de alertă, angajatorul are posibilitatea de a reduce cu până la 50 % timpul de lucru al angajaților. Pe durata reducerii timpului de lucru, angajații afectați ar beneficia de o indemnizație de 75 % din diferența dintre salariul brut pentru timpul de lucru normal și salariul lor efectiv.
            
            
               (4)Două măsuri vizând persoanele care desfășoară activități independente și profesiile liberale: pentru cei care și-au încetat complet activitatea din cauza efectelor epidemiei de COVID-19, statul acordă o indemnizație de 75 % din salariul lor brut mediu. Pentru cei care își reduc timpul de lucru, statul oferă o indemnizație de până la 41,5 % din salariul lor brut mediu.
            
            
               (5)O măsură care prevede o indemnizație de sprijin de 35 % din remunerația datorată pe zi de lucru, pentru o perioadă maximă de 3 luni, în cazul zilierilor care își încetează activitatea ca urmare a suspendării activităților comerciale din cauza efectelor epidemiei de COVID-19.
            
            
               (6)Un spor pentru muncă suplimentară acordat personalului din structurile specializate ale Institutului Național de Sănătate Publică și ale direcțiilor de sănătate publică județene și/sau ale Direcției de Sănătate Publică București, care se ocupă de coordonarea și de implementarea măsurilor de prevenire și de limitare a evenimentelor declarate de OMS ca fiind situații de urgență la nivel mondial în domeniul sănătății publice ca urmare a infecțiilor cu COVID-19. Măsura asigură o indemnizație echivalentă cu 75 % din salariul de bază, pentru orele lucrate peste timpul normal de lucru, și cu 100 % din salariul de bază pentru orele lucrate la sfârșit de săptămână, în zilele de sărbătoare legală și în alte zile care nu sunt calculate ca zile lucrătoare. 
            
            
               (7)Un spor de îngrijire a copilului pentru angajații din sistemul național de apărare, din penitenciare, din unitățile de sănătate publică și pentru alte categorii de angajați stabilite prin ordine ministeriale. Această indemnizație este condiționată de neprimirea de către celălalt părinte a unor drepturi alternative care acordă zile libere părinților pentru supravegherea copiilor în cazul închiderii temporare a unităților de învățământ. 
            
            
               (8)Un spor pentru condiții de pericol deosebit, de până la 30 % din salariul de bază, pentru personalul medical care participă la acțiunile medicale împotriva COVID-19.
            
            
               România a furnizat Comisiei informațiile relevante. 
            
            
               Ținând seama de dovezile disponibile, Comisia propune Consiliului să adopte o decizie de punere în aplicare pentru a acorda României asistență financiară în temeiul Regulamentului SURE, în sprijinul măsurilor menționate mai sus.
            
            
               •Coerența cu dispozițiile existente în domeniul de politică vizat
            
            
               Prezenta propunere este în deplină concordanță cu Regulamentul 2020/672 al Consiliului, în temeiul căruia este formulată propunerea.
            
            
               Prezenta propunere completează un alt instrument legislativ al Uniunii prin care se acordă sprijin statelor membre în caz de urgență, și anume Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (FSUE) [„Regulamentul (CE) nr. 2012/2002”]. Regulamentul (UE) 2020/461 al Parlamentului European și al Consiliului, care modifică respectivul instrument pentru a-i extinde domeniul de aplicare la urgențele majore din domeniul sănătății publice și pentru a defini operațiuni specifice eligibile pentru finanțare, a fost adoptat la 30 martie. 
            
            
               •Coerența cu alte politici ale Uniunii
            
         
         
            
               Propunerea face parte dintr-o serie de măsuri elaborate ca răspuns la actuala pandemie de COVID-19, cum ar fi „Inițiativa pentru investiții ca reacție la coronavirus”, și vine în completarea altor instrumente care sprijină ocuparea forței de muncă, cum ar fi Fondul social european și Fondul european pentru investiții strategice (FEIS)/InvestEU. Întrucât recurge la luarea și la acordarea de împrumuturi în acest caz specific al epidemiei de COVID-19 în vederea sprijinirii statelor membre, prezenta propunere acționează ca o a doua linie de apărare pentru finanțarea schemelor de șomaj parțial și a măsurilor similare, contribuind la protejarea locurilor de muncă și, astfel, a angajaților și a persoanelor care desfășoară activități independente, împotriva riscului de șomaj. 
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temeiul juridic
            
            
               Temeiul juridic al prezentului instrument este Regulamentul 2020/672 al Consiliului.
            
            
               •Subsidiaritatea (pentru competență neexclusivă) 
            
            
               Propunerea urmează unei solicitări a unui stat membru și demonstrează solidaritatea europeană prin furnizarea de asistență financiară din partea Uniunii sub formă de împrumuturi temporare acordate unui stat membru afectat de epidemia de COVID-19. Ca o a doua linie de apărare, această asistență financiară sprijină temporar cheltuielile publice majorate ale administrației publice în ceea ce privește schemele de șomaj parțial și măsurile similare pentru a ajuta statul membru solicitant să protejeze locurile de muncă și, astfel, angajații și persoanele care desfășoară activități independente, împotriva riscului de șomaj și de pierdere de venituri.
            
            
               Acest sprijin va ajuta populația afectată și va contribui la atenuarea impactului economic și societal direct generat de actuala criză provocată de pandemia de COVID-19. 
            
            
               •Proporționalitatea
            
            
               Propunerea respectă principiul proporționalității. Propunerea nu depășește ceea ce este necesar pentru îndeplinirea obiectivelor urmărite de instrument. 
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultări cu părțile interesate
            
            
               Deoarece propunerea a trebuit să fie elaborată în regim de urgență, pentru a putea fi adoptată la timp de Consiliu, nu s-a putut realiza o consultare a părților interesate.
            
            
               •Evaluarea impactului
            
            
               Având în vedere caracterul urgent al propunerii, nu s-a efectuat o evaluare a impactului.
            
            
               4.IMPLICAȚIILE BUGETARE
            
            
               Comisia ar trebui să poată contracta împrumuturi pe piețele financiare în scopul transformării acestora în împrumuturi acordate în aval statului membru care solicită asistență financiară în temeiul instrumentului SURE. 
            
            
               În plus față de furnizarea de garanții din partea statelor membre, în cadru sunt integrate și alte garanții pentru a asigura soliditatea financiară a programului:
            
            
               ·o abordare riguroasă și conservatoare a gestiunii financiare;
            
            
               ·o elaborare a portofoliului de împrumuturi care să limiteze riscul de concentrare, expunerea anuală și expunerea excesivă față de oricare dintre statele membre, asigurând, în același timp, că există resurse suficiente pentru statele membre care au cea mai mare nevoie de sprijin și
            
            
               ·posibilități de reînnoire a creditelor.
            
         
         
            
               2020/0211 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de acordare a unui sprijin temporar României în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19
                  1
               , în special articolul 6 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)La 7 august 2020, România a solicitat asistență financiară din partea Uniunii în vederea completării eforturilor sale naționale de contracarare a impactului epidemiei de COVID-19 și a consecințelor sale socioeconomice pentru lucrători. 
            
            
               (2)Se preconizează că epidemia de COVID-19 și măsurile extraordinare puse în aplicare de România pentru a limita epidemia și impactul său socioeconomic și asupra sănătății vor avea un impact dramatic asupra finanțelor publice. Previziunile Comisiei din primăvara anului 2020 preconizau că România va avea un deficit public și o datorie publică de 9,2 % și, respectiv, de 46,2 % din produsul intern brut (PIB) până la sfârșitul anului 2020. De asemenea, previziunile intermediare ale Comisiei din vara anului 2020 preconizează că PIB-ul României va scădea cu 6,0 % în 2020. 
            
            
               (3)Epidemia de COVID-19 a imobilizat o parte substanțială a forței de muncă din România. Acest lucru a dus la o creștere neprevăzută și semnificativă a cheltuielilor publice ale României în ceea ce privește schemele de șomaj tehnic și măsurile similare, precum și măsurile legate de sănătate, după cum se arată în considerentele 4-11. 
            
            
               (4)„Ordonanța de urgență a Guvernului nr. 30/2020
                  2
               ”, menționată în cererea României din 7 august 2020, prevede o indemnizație pentru angajații angajatorilor care își reduc sau își întrerup temporar activitatea din cauza efectelor epidemiei de COVID-19. Această indemnizație este plafonată la 75 % din salariul lor de bază (dar nu mai mult de 75 % din salariul brut mediu pe economie), pe durata stării de urgență.
            
            
               (5)„Ordonanța de urgență a Guvernului nr. 92/2020”
                  3
               , menționată în cererea României din 7 august 2020, a introdus o indemnizație pentru persoanele al căror contract de muncă a fost suspendat timp de cel puțin 15 zile pe durata stării de urgență sau de alertă, cu condiția ca relațiile lor de muncă să fie menținute până la 31 decembrie 2020. Această indemnizație se ridică la 41,5 % din salariul lor brut de bază (dar nu mai mult de 41,5 % din salariul brut mediu pe economie). 
            
            
               (6)„Ordonanța de urgență a Guvernului nr. 132/2020”
                  4
                a introdus o schemă de șomaj tehnic în temeiul căreia, în cazul unei reduceri temporare a activității din cauza stării de urgență sau de alertă, angajatorul are posibilitatea de a reduce cu până la 50 % timpul de lucru al angajaților. Pe durata reducerii timpului de lucru, angajații afectați beneficiază de o indemnizație de 75 % din diferența dintre salariul brut pentru timpul de lucru normal și salariul lor efectiv.
            
            
               (7)Pentru persoanele care desfășoară activități independente și pentru profesiile liberale, au fost introduse două măsuri. Pentru cei care și-au încetat complet activitatea din cauza efectelor epidemiei de COVID-19, statul oferă o indemnizație de 75 % din salariul lor brut mediu
                  5
               . Pentru cei care își reduc timpul de lucru, statul oferă o indemnizație de până la 41,5 % din salariul lor brut mediu.
            
            
               (8)Pentru zilierii care și-au încetat activitatea ca urmare a suspendării activităților comerciale din cauza efectelor epidemiei de COVID-19, autoritățile au introdus o măsură prin care se acordă o indemnizație de sprijin de 35 % din remunerația datorată pe zi de lucru, pentru o perioadă maximă de 3 luni.
            
            
               (9)„Ordonanța de urgență a Guvernului nr. 11/2020”
                  6
               , menționată în cererea României din 7 august 2020, prevede un spor pentru muncă suplimentară acordat personalului din structurile specializate ale Institutului Național de Sănătate Publică și ale direcțiilor de sănătate publică județene și/sau ale Direcției de Sănătate Publică București, care se ocupă de coordonarea și de implementarea măsurilor de prevenire și de limitare a evenimentelor declarate de OMS ca fiind situații de urgență la nivel mondial în domeniul sănătății publice ca urmare a infecțiilor cu COVID-19. Măsura asigură o indemnizație echivalentă cu 75 % din salariul de bază, pentru orele lucrate peste timpul normal de lucru, și cu 100 % din salariul de bază pentru orele lucrate la sfârșit de săptămână, în zilele de sărbătoare legală și în alte zile care nu sunt calculate ca zile lucrătoare. Această măsură poate fi considerată o măsură legată de sănătate, astfel cum se menționează în Regulamentul (UE) 2020/672.
            
            
               (10)Pentru angajații din sistemul național de apărare, din penitenciare, din unitățile de sănătate publică și pentru alte categorii de angajați stabilite prin ordine ministeriale, autoritățile au prevăzut un spor de îngrijire a copilului. Această indemnizație este condiționată de neprimirea de către celălalt părinte a unor drepturi alternative care acordă zile libere părinților pentru supravegherea copiilor în cazul închiderii temporare a unităților de învățământ. Măsura în cauză poate fi considerată o măsură similară schemelor de șomaj tehnic, astfel cum se menționează în Regulamentul (UE) 2020/672, deoarece oferă angajaților sprijin pentru venit, ceea ce va contribui la acoperirea costurilor de îngrijire a copiilor în timpul închiderii școlilor și, prin urmare, va ajuta părinții să își continue activitatea profesională, prevenind punerea în pericol a relațiilor de muncă. 
            
            
               (11)În fine, „Legea nr. 56/2020”
                  7
               , menționată în cererea României din 7 august 2020, introduce un spor pentru condiții de pericol deosebit, de până la 30 % din salariul de bază, pentru personalul medical care participă la acțiunile medicale împotriva COVID-19.
            
         
         
            
               (12)România îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. România a furnizat Comisiei dovezi corespunzătoare conform cărora cheltuielile publice efective și planificate crescuseră cu 4 370 779 006 EUR la 1 februarie 2020 din cauza majorării cuantumurilor legate direct de indemnizațiile de șomaj tehnic pentru angajați și alte categorii decât angajații, de o indemnizație pentru reintegrarea angajaților și a altor categorii decât angajații, de o viitoare schemă de șomaj tehnic, de o indemnizație de sprijin pentru zilieri și de un spor de îngrijire a copiilor pentru anumite categorii de personal. Aceasta constituie o creștere neprevăzută și semnificativă deoarece este legată de măsuri noi, care acoperă o proporție semnificativă a întreprinderilor și a forței de muncă din România. România intenționează să finanțeze 271 534 419 EUR din cuantumul majorat al cheltuielilor cu ajutorul fondurilor din partea Uniunii. 
            
            
               (13)Comisia a consultat România și a verificat creșterea neprevăzută și semnificativă a cheltuielilor efective și planificate legate direct de scheme de șomaj tehnic și de măsuri similare, precum și de recurgerea la măsuri relevante în domeniul sănătății în legătură cu epidemia de COVID-19, menționată în cererea din 7 august 2020, în conformitate cu articolul 6 din Regulamentul (UE) 2020/672.
            
            
               (14)Prin urmare, trebuie acordată asistență financiară pentru a ajuta România să abordeze efectele socioeconomice ale perturbării economice importante cauzate de epidemia de COVID-19.
            
            
               (15)Prezenta decizie nu trebuie să aducă atingere rezultatelor niciuneia dintre procedurile legate de denaturarea funcționării pieței interne care este posibil să fie realizate, în special în temeiul articolelor 107 și 108 din TFUE. Aceasta nu încalcă cerința ca statele membre să notifice Comisiei potențialele ajutoare de stat în temeiul articolului 108 din TFUE.
            
            
               (16)România trebuie să informeze periodic Comisia cu privire la execuția cheltuielilor publice planificate, pentru a permite Comisiei să evalueze măsura în care România a executat aceste cheltuieli.
            
            
               (17)Decizia de a acorda asistență financiară a fost luată ținând seama de nevoile existente și preconizate ale României, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței,
            
            
               ADOPTĂ PREZENTA DECIZIE: 
            
            
               Articolul 1
            
            
               România îndeplinește condițiile stabilite la articolul 3 din Regulamentul (UE) 2020/672.
            
            
               Articolul 2
            
            
               1.Uniunea pune la dispoziția României un împrumut de maximum 4 099 244 587 EUR. Împrumutul are o scadență medie de maximum 15 ani.
            
            
               2.Perioada de disponibilitate a asistenței financiare acordate prin prezenta decizie este de 18 luni începând din prima zi după intrarea în vigoare a prezentei decizii. 
            
            
               3.Asistența financiară din partea Uniunii este pusă de Comisie la dispoziția României în maximum opt rate. O rată poate fi plătită în una sau mai multe tranșe. Scadențele tranșelor acordate în cadrul primei rate pot fi mai lungi decât scadența medie maximă menționată la alineatul (1). În acest caz, scadențele tranșelor ulterioare se stabilesc astfel încât scadența medie maximă menționată la alineatul (1) să fie respectată odată ce au fost plătite toate ratele. 
            
            
               4.Plata primei tranșe se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672. 
            
            
               5.România suportă costurile de finanțare ale Uniunii menționate la articolul 4 din Regulamentul (UE) 2020/672 pentru fiecare rată, plus orice comisioane, costuri și cheltuieli ale Uniunii care rezultă din orice finanțare aferentă. 
            
            
               6.Comisia decide cu privire la dimensiunea ratelor și la punerea la dispoziție a acestora, precum și cu privire la mărimea tranșelor. 
            
            
               Articolul 3 
            
            
               (1) România poate finanța următoarele măsuri: 
            
            
               (1)Indemnizația de șomaj tehnic pentru angajații angajatorilor care își reduc sau își întrerup temporar activitatea, prevăzută la articolul 11 din Ordonanța de urgență a Guvernului nr. 30/2020
            
            
               (2)Indemnizația acordată persoanelor al căror contract de muncă a fost suspendat, prevăzută la articolul 1 din Ordonanța de urgență a Guvernului nr. 92/2020. 
            
         
         
            
               (3)Schema de șomaj tehnic prevăzută la articolul 1 din Ordonanța de urgență a Guvernului nr. 132/2020.
            
            
               (4)Indemnizația, similară cu cea menționată la litera (a), pentru alte categorii decât angajații, inclusiv pentru persoanele care desfășoară activități independente și pentru profesiile liberale, prevăzută la articolul 15 din Ordonanța de urgență a Guvernului nr. 30/2020.
            
            
               (5)Indemnizația prevăzută de Legea nr. 6/2020 privind bugetul asigurărilor sociale de stat pe anul 2020 pentru alte categorii decât angajații (inclusiv pentru persoanele care desfășoară activități independente și pentru profesiile liberale), prevăzută la articolul 3 din Ordonanța de urgență a Guvernului nr. 132/2020.
            
            
               (6)Indemnizația de sprijin pentru zilieri prevăzută la articolul 4 din Ordonanța de urgență a Guvernului nr. 132/2020.
            
            
               (7)Sporul pentru muncă suplimentară acordat personalului din structurile specializate ale Institutului Național de Sănătate Publică și ale direcțiilor de sănătate publică județene și/sau ale Direcției de Sănătate Publică București, prevăzut la articolul 8 alineatul (6) din Ordonanța de urgență a Guvernului nr. 11/2020.
            
            
               (8)Sporul de îngrijire a copilului acordat angajaților din sistemul național de apărare, din penitenciare, din unitățile de sănătate publică și altor categorii de angajați stabilite prin ordine ministeriale, prevăzut la articolul 1 alineatul (6) din Ordonanța de urgență a Guvernului nr. 30/2020.
            
            
               (9)Sporul pentru condiții de pericol deosebit acordat ca recunoaștere a meritelor personalului medical, prevăzut la articolul 7 din Legea nr. 56/2020. 
            
            
               Articolul 4
            
            
               România informează Comisia, până la [DATA: 6 luni de la data publicării prezentei decizii] și, ulterior, la fiecare 6 luni, cu privire la execuția cheltuielilor publice planificate, până în momentul în care cheltuielile publice planificate respective au fost executate integral.
            
            
               Articolul 5
            
            
               Prezenta decizie se adresează României.
            
            
               Articolul 6
            
            
               Prezenta decizie se publică în Jurnalul Oficial al Uniunii Europene. 
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 159, 20.5.2020, p. 1.
               
               
                  
                     (2)
                  
                        Publicată în Monitorul Oficial nr. 231 din 21 martie 2020.
               
               
                  
                     (3)
                  
                        Publicată în Monitorul Oficial nr. 459 din 29 mai 2020.
               
               
                  
                     (4)
                  
                        Publicată în Monitorul Oficial nr. 720 din 10 august 2020.
               
               
                  
                     (5)
                  
                        În conformitate cu Legea nr. 6/2020 privind bugetul asigurărilor sociale de stat pe anul 2020.
               
               
                  
                     (6)
                  
                        Publicată în Monitorul Oficial nr. 102 din 11 februarie 2020.
               
               
                  
                     (7)
                  
                        Publicată în Monitorul Oficial nr. 402 din 15 mai 2020.